Summary: Segundo os dados preliminares a maioría do electorado rexeita modificar o texto para permitir a re-elección do presidente boliviano.

Previsibelmente Evo Morales non poderá concorrer de novo aos comicios presidencias bolivianos após o referendo que tivo lugar este domingo no país. O electorado estaba chamado ás urnas para se pronunciar a respeito da reforma constitucional que permitiría a Evo Morales presentarse de novo candidato á Presidencia de Bolivia. A Constitución de Bolivia fixa en dous mandatos o límite para que presidencia e vice-presidencia sexan re-eleitas Porén, os primeiros dados de escrutinio apuntan cara á unha previsíbel derrota, embora representantes gobernamentais apelan á calma e aos resultados oficiais. Segundo o vicepresidente boliviano, Álvaro García Linera, os inquéritos a boca de urna apuntarían un "empate técnico" entre o Si e o Non de maneira que o voto rural, isto é, o 35% do censo podería ser determinante. "Pode modificarse polo Sí ou polo Non, dependendo de como cheguen as actas das cominidades afastadas. Pedimos paciencia á poboación", sinalou García Linera. O referendo pretende adoptar unha posición a respeito do artigo 169 no que se estabelece un límite de dous mandatos continuos para a presidencia e vicepresidencia do país.


Summary: Cartelle e Celanova acollerán do 26 ao 28 de xuño a segunda edición do certame. Os finalistas foron presentados este domingo no Realiméntate 2015 de Lalín, un evento que reivindica a volta ao mundo rural dende unha perspectiva contemporánea

A segunda edición do Festival Internacional de Cine Rural 'Carlos Velo', que se celebrará entre o 26 e o 28 de xuño entre Cartelle e Celanova, anunciou este domingo os seus finalistas. Son un total de dez traballos, cinco na categoría de documental e cinco na de ficción, historias locais e universais procedentes de seis países diferentes (Colombia, México, Islandia, España, Bolivia e Burkina Faso) que retratan aspectos moi diversos do mundo rural contemporáneo, deixándonos unha paisaxe chea de grandes interrogantes. Trátase de "documentais e ficcións que demostran que o noso percorrido pola vida e as cuestións existenciais que nos impón son moi semellantes en todas partes do mundo", comentan os directores do festival, Inés Vázquez e Aser Álvarez, gratamente soprendidos polo extraordinario nivel dos traballos seleccionados. O anuncio fíxose no marco do Realiméntate 2015, un evento que se celebra en Lalín co obxectivo de reivindicar a volta ao mundo rural dende unha perspectiva contemporánea. De feito, durante este domingo os dez traballos finalistas vanse proxectar no marco do Realiméntate, dándolle a oportunidade ao público de Lalín de escoller co seu voto os mellores traballos de documental e ficción. Os organizadores do FICCVelo destacaron na rolda de prensa que comparten con Realiméntate unha visión de conxunto do mundo rural, da alimentación, a saúde, a cultura e a sustentabilidade. Estes puntos en común e as reflexións compartidas sobre o mundo rural levaron a facer da capital do Deza unha extensión do II FICCVelo. De igual xeito, o Xornal Agrario Galego, un portal web especializado no mundo rural contemporáneo, creado no marco das iniciativas multidisciplinares do I FICCVelo, é o medio oficial do Realíméntate 2015 e foi tamén presentado no marco desta feira agroalimentaria, cultural e gastronómica de Lalín. O Festival, organizado polos colectivos LAREIRA POP e ARRAIANOS, avanza así na súa vontade fundacional "de servir como punto de encontro para os profesionais do sector audiovisual que traballan en entornos rurais e xerar un espazo para o debate e a reflexión creativa sobre o pasado, o presente e o futuro do mundo rural, dende unha perspectiva multidisciplinar e contemporanea". Filmes finalistas na categoría de documental Waiting for the t(rain), de Burkina Faso Minerita, de Bolivia Santiago, olladas de perfil, de Galicia Som Pastor, de Mallorca Por que non cantades todas, de Galicia. Filmes finalistas na catgoría de ficción Whale Valley, de Islandia e Dinamarca Julia, de Colombia Aquí no pasa nada, de México Garand, de España Cólera, de España


Summary: A proposta do PSdeG-PSOE foi aprobada por unanimidade no pleno celebrado este luns. En horario nocturno os autobuses pararán no lugar que o soliciten as mulleres que viaxen soas. Vigo púxoo en marcha o pasado mes de febreiro, seguindo o exemplo de Bilbao, Terrassa e urbes de toda Europa. O pleno tamén declarou persoas non gratas aos integrantes de La Manada

O pasado ano algunhas cidades francesas -primeiro Nantes, despois Burdeos, París e outras- puxeron en marcha unha iniciativa para incrementar a seguridade das mulleres polas noites: os autubuses urbanos deteríanse nos lugares nos que o solicitasen as mulleres que viaxan soas, para poder deixalas máis preto do seu destino, evitando así posibles situacións de perigo. No Estado Español Bilbao ou Terrassa foron as primeiras urbes en imitar esta política e en febreiro fíxoo o Concello de Vigo, implantando Vitrasa a medida en todos os autobuses urbanos entre as 22.30 e as 6.30 horas, incluídas as tres rutas de buses nocturnos da cidade. Na primeira noite dese servizo contra o acoso, seis mulleres pediron que o autobús as deixase fóra dunha das paradas oficiais. Nos últimos meses outras cidades españolas aprobaron iniciativas semellantes ou o están debatendo. E este luns A Coruña uniuse a elas, grazas á aprobación por unanimidade no pleno municipal dunha moción presentadas polo PSdeG-PSOE. No texto, os socialistas lembraban que unha de cada tres españolas se sentiu acosada algunha vez, unha porcentaxe que se eleva ao 47% no caso das mulleres entre 18 e 34 anos. "Debemos adoptar medidas para evitar que unha muller cando volve á casa se poida sentir acosada, perseguida ou insegura. Isto repítese cada noite nas rúas españolas. Olladas constantes ao redor, miradas de esguello para comprobar que ninguén a segue ou alixeirar o paso porque alguén acaba de asubiar ao vela baixar do autobús", destaca a moción. O Concello implantará as paradas a demanda "para avanzar en rachar a barreira do medo". A medida comezará a aplicarse xa este mes no bus buho e posteriormente estenderase ao resto das liñas O texto aprobado pedía habilitar unha excepción na normativa xeral "para permitir parar nos lugares solicitados polas pasaxeiras". E, así mesmo, implementar o sistema anti-acoso en todas as liñas entre as 22.30 e as 6.30 horas. O concelleiro de mobilidade sostible, Daniel Gandío, anunciou que o Concello implantará as paradas a demanda "para avanzar en rachar a barreira do medo" e avanzou que a medida comezará a aplicarse xa este mes no bus buho e que posteriormente se estenderá ao resto das liñas. La Manada, non gratos na Coruña Este luns o pleno municipal da Coruña aprobou tamén por unanimidade unha moción do BNG para declarar persoas non gratas os cinco integrantes de La Manada. Así, José Ángel Prenda Martínez, Ángel Boza Florido, Antonio Manuel Guerrero Escudero, Alfonso Jesús Cabezuelo e Jesús Escudero Domínguez son xa considerados non gratos na cidade, nunha iniciativa que inclúe tamén a comunicación desta decisión á representación legal tanto dos cinco agresores coma da moza agredida sexualmente hai dous anos en Pamplona. Pontevedra, Lugo, Oleiros, Ordes, A Pobra do Brollón ou A Coruña xa declararon non gratos os integrantes de La Manada Esta declaración institucional chega despois de que o Concello de Pontevedra se dirixise á FEGAMP para reclamar esta declaración como "persoas non gratas" para os membros de La Manada no conxunto de municipios do país. Despois de Pontevedra, foron aprobadas mocións semellantes en Oleiros, Lugo, A Pobra do Brollón ou Ordes. E a iniciativa debaterase nos vindeiros días en Ourense, Rendondela e outras localidades.


Summary: A poeta coruñesa Emma Pedreira vén de sufrir por segunda vez un plaxio dun poema seu, titulado 'Carta de amor en serie Be', por parte dunha parella peruana que xa foi denunciada en múltiples ocasións pola mesma cuestión.

Xa lle acontecera o mesmo en 2016. Un tal Carlos Alberto Canay gañou o segundo premio dun certame de Guijuelo (Salamanca) cun texto idéntico ao seu poema. Daquela enterouse pola organización, que llo comunicou logo de decatarse do plaxio e de retirarllo ao falso autor. Casualmente o mesmo texto (traducido ao español dun poema orixinal en galego) gañou outro certame, o Cafetín Croché de El Escorial en 2012. E agora a autora recibiu noticia doutro plaxio grazas a un poeta leonés -Antonio Manilla- que se enterou de que o mesmo individuo gañou un certame en Perú cun poema del e se puxo en contacto coa galega porque o segundo premio do mesmo certame -chamado Derrama-, asinado por unha tal Ana Cecilia Marín Arana, reproduce exactamente o mesmo poema da coruñesa. "Ten o mesmo título e copia até as comas", explica Pedreira. "Polo que puidemos averiguar é unha práctica habitual dos dous, poden ser mesmo parella, acadaron moitísimos premios, e moitos deles retiráronllos. Foron denunciados ducias de veces en España e tamén en Perú, e mesmo lle retiraron o Premio Antonio Gala por plaxiar un libro enteiro". Diante desta situación, a poeta pouco pode facer. O dereito internacional é complexo, ademais de custoso, "e eles saben o que fan, xogan con poemarios moi pequenos en premios tamén pequenos, que a nós non nos supoñen unha perda importante, polo que non nos paga a pena meternos a un xuízo internacional, pero para eles eses cartos ao cambio son moitos". Ademais, continúa a coruñesa, "é difícil demostrar en textos tan curtos a autoría. Si en unidades maiores, aí si que hai depósito legal e propiedade intelectual". Emma Pedreira: "Estamos desprotexidas polas entidades que nos teñen que defender, así que polo menos queremos alertar da existencia destas conductas e tamén de ferramentas para combatelas" "Todo isto paréceme absurdo, é que non mudaron nin sequera o título ou unha coma. No caso de Guijuelo cantou moito porque o presentou un home e é un texto feminista, con detalles eróticos claramente femininos", conta Emma Pedreira. "Supoño que son moi preguiceiros, ademais de danados da azotea, é unha cousa moi fácil de descubrir, abonda con entrar en Google. Teñen que estar fatal". "Desprotexida" A escritora acudiu a Cedro na procura de asesoramento pero atopou a calada por resposta. "Estamos desprotexidas polas entidades que nos teñen que defender, así que polo menos queremos alertar da existencia destas conductas e tamén de ferramentas para combatelas, para que as entidades convocantes as utilicen, como o propio Google ou moitas outras". Pedreira amosou tamén nas redes sociais nos últimos días o seu desgusto, tamén coas reaccións dalgunhas persoas, que subestimaron a gravidade do asunto. Hoxe mesmo dicía así no seu perfil de Facebook: "Diríadeslle a alguén que lle roubaron o coche que iso é porque o seu coche mola moito? Ou que lle saquearon a casa que é polo seu bo gusto en decoración? Pois non digades máis que se alguén gaña un premio cunha obra plaxiada é dobre premio para a lexítima autora. Por favor, extrapolade o roubo da propiedade intelectual a algo material ou mesmo físico e comparade o dano. Que sorte! A min ninguén me rouba! Hai que foderse!".


Summary: Centrais da Galiza, Euskal Herria, Catalunya, Asturies, Aragón, Andalucía ou Canarias reprochan ao Goberno español "o incumprimento do seu compromiso de derrogar" as anteriores reformas laborais.

Un total de 15 sindicatos, entre eles os galegos CIG e CUT, asinan un comunicado en nome do "sindicalismo transformador" no que mostran o seu rexeitamento á proposta de reforma laboral do Goberno español. Os sindicatos asinantes tamén reprochan ao Goberno de PSOE-Unidas Podemos "o incumprimento do seu compromiso de derrogar as anteriores, tal e como fixo por outra banda con outras promesas feitas á cidadanía". Para estas centrais, o acordo alcanzado entre o Goberno, os sindicatos UxT e CCOO e a patronal CEOE "non derroga nin a reforma laboral de 2012 de Raxoi nin tampouco a reforma laboral do 2010 de Goberno de Zapatero". "Esta reforma "perpetúa a precarización do mercado laboral en tanto que a patronal sempre terá no seu poder a arma do despedimento para presionar a traballadoras e traballadores" A prioridade do Goberno español, afirman, foi "atraer a patronal ao acordo", para o que lle outorgan "o dereito a veto". Tamén culpabilizan os sindicatos asinantes: "a falta de presión e de mobilización derivou nunha reforma laboral á medida dos intereses da patronal". Esta proposta de reforma laboral, explican, non contempla medidas para corrixir a estatalización da negociación colectiva imposta polas reformas laborais de 2010 e 2012, polo que os convenios sectoriais "acordados nos nosos territorios seguirán subordinados aos convenios estatais. O marco estatal de negociación demostrouse menos combativo e a sacralización que esta reforma fai dese marco é un intento de atenuar as loitas sindicais dos territorios". Ao mesmo tempo, cualifican como "moi grave" que a proposta de reforma laboral non modifique a normativa establecida pola reforma laboral de 2012 en materia de despedimentos. "Nos últimos anos quedou claro que a patronal utilizou esta reforma para despedir traballadoras e traballadores de forma unilateral, sen ningunha garantía nin posibilidade de defensa". Polo tanto, conclúen, esta reforma "perpetúa a precarización do mercado laboral en tanto que a patronal sempre terá no seu poder a arma do despedimento para presionar a traballadoras e traballadores". "Políticas en beneficio das elites" As 15 organizacións sindicatos apuntan a que "a proposta de reforma laboral axústase ás esixencias de Bruxelas e ás súas chantaxes para poder acceder aos fondos europeos". Así, indican que os fondos económicos da Comisión Europea "non son uns fondos para que a clase traballadora e as clases populares poidan afrontar con dignidade as consecuencias da crise xerada pola Covid". "Estes fondos non son máis que unhas axudas económicas ás grandes corporacións para que poidan facer fronte aos cambios estruturais que necesitan abordar e ademais, tal e como demostra esta reforma laboral, estaban subordinados á aplicación por parte dos gobernos dunhas políticas económicas en beneficio das elites". "Esta non derrogación da reforma laboral e os continuos incumprimentos das súas promesas por parte do Goberno do Estado deixa en evidencia os límites do marco do diálogo social e do marco político do Estado español". Finalmente, estes sindicatos apuntan que se "o Goberno "máis progresista" do Estado español non ten capacidade para derrogar a reforma laboral nin de facer políticas en beneficio da clase traballadora e das clases populares queda claro que o único camiño para un cambio de modelo é o exercicio do dereito a decidir dos pobos, para que sexamos os pobos os que decidamos libre e democraticamente o noso futuro e por suposto tamén o noso modelo socio-económico". Asinan: Confederación Intersindical Galega, Central Unitaria de Traballadoras de Galiza, Colectivo Unitario de Trabajadoras y Trabajadores Aragón, Corriente Sindical d'izquierdas Asturies, ELA Euskal Sindikatua, ESK Euskal Herria, Coordinadora Obrera Sindical Països Catalans, Intersindical Alternativa de Catalunya, Intersindical Canaria, Intersindical de Catalunya, Intersindical Valenciana, LAB Sindikatua Euskal Herria, Sindicato Andaluz de Trabajadores y Trabajadoras, Sendicato d'os Treballadors e Treballadoras d'Aragon-Sindicato Obrero Aragones, STEI Balears.


Summary: Xa se coñecen as poesías finalistas do certame aRi[t]mar. De entre estas poesías, publicadas na Galiza e Portugal durante o ano 2018, saírán as gañadoras mediante votación do público.

O público será quen vote as persoas gañadoras de entre as finalistas que nomeou o xurado do certame aRi[t]mar Galiza e Portugal. Este evento da música e da poesía galego-portuguesa nomeará, por elección de público, quen serán as e os poetas que gañen, xunto coas e cos artistas musicais xa electos, e recibirán os galardóns na Gala de Premios aRi[t]mar Galiza e Portugal 2019. Nesta edición, o xurado seleccionou dez poesías galegas e 10 portuguesas como finalistas, para que o público poida votar as gañadoras. As persoas que quixeren participar poderán votar a través da web artimar.gal até o 10 de maio. As poesías electas polo xurado como finalistas desta edición son: Finalistas de Galiza: Polinizándome, Andrea Nunes/María Rosendo, Diáspora do amor. Os estorniños cobren a vila, de Carlos Lixó, As casas. A memoria, de Celso Fdez. Sanmartín, A cama do meu avó. Lista da compra da viúva, de Emma Pedreira, Antídoto. Perderei a cabeza, de Lara Dopazo, Claus e o alacrán. Fasme amor, de Laura Ramos Cuba, A situación actual. Quen te tirou da burra, de Lucía Aldao, Todo isto antes era noite. Xa non son quen, de Marta Dacosta, Labirinto ou memoria. Tan lonxe non está o mar, de Pilar Pallarés, Tempo fósil. E isso é o amor de Susana Sanches Aríns, Tu contas e eu conto. Finalistas de Portugal: Hotel em casa, de Adília Lopes, Estar em Casa É com palavras que te vou guardar, de Alice Vieira, Olha-Me como quem chove Perturba-me a ideia de morreres, de Aurelino Costa, Gadanha Nómadas,de João Luís Barreto Guimarães, Nómada Castanhas: uma dúzia, dois euros, de José Alberto Oliveira, De Passagem Fachada, de Marta Chaves, Varanda de Inverno I clipe para todos (Folhas unidas jamais serão perdidas), de Rosa Alice Branco, Traçar um nome no coração do branco Aula de arqueologia, de Tatiana Faia, Um quarto em Atenas Vou sempre trocar-te, de Valter Hugo Mãe, Publicação da Mortalidade Existe um elemento, de Vasco Gato, Um Passo Sobre a Terra O certame aRi[t]mar Galiza e Portugal da música e da poesía galego-portuguesa é unha iniciativa da Escola Oficial de Idiomas de Santiago que nace co obxectivo de divulgar a música e a poesía galego-portuguesa actuais e achegar a cultura e a lingua dos dous países.


A primeira fin de semana da campaña pareceu xirar sobre o interese de Feijoo por afastar dos comicios galegos o exame á xestión do Goberno central e os intentos dos grupos da oposición para que os recortes, a xestión económica do Executivo e o probable rescate se convirtan no centro das eleccións. Xusto coincidindo co único gran acto electoral que Mariano Rajoy protagonizará en Galicia. Uns e outros son conscientes de que os resultados na noite do 21 poden ser moi distintos -ou suficientemente distintos- se o foco da campaña e os debates xiran sobre a crise global ou se o fan sobre a xestión específica do Goberno galego Dá a impresión de que uns e outros son conscientes de que os resultados na noite do 21 poden ser moi distintos -ou suficientemente distintos- se o foco da campaña e os debates xiran sobre a crise global ou se o fan sobre a xestión específica do Goberno galego. Neste caso, ademais, a campaña adquiriría un perfil máis baixo o que de seguro tamén beneficiaría os intereses do PP. E non será por que na súa xestión galega o PP teña moito do que se gabar, pois mesmo aqueles dous temas dos que até agora presumiu con máis forza: as grandes contas macroeconómicas e os acordos con Pemex, están na picota. A pesar de que boa parte das portadas de onte á noite e hoxe pola mañá dos xornais tiñan o acto conxunto de Feijoo e Rajoy na Praza de Touros de Pontevedra como primeira nova, o empeño do PP nesta fin de semana foi manter as eleccións do 21-O nun marco galego. Algo que levan intentando dende a propia escolla do seu lema: Galicia primeiro e a decisión de que os menos dirixentes estatais do partido pasen pola caravana popular nestas semanas. Non é casualidade neste senso o titular da entrevista con Feijoo que este domingo publica La Voz de Galicia é Los gallegos van a votar a Vázquez o a mí, no a Rubalcaba o Rajoy. As mensaxes dos grupos da oposición cada vez inciden máis no contrario: que as eleccións galegas son o escenario no que se van xulgar os recorte efectuados polo Goberno central e que unha vitoria popular ratificaría estas políticas Pola contra, as mensaxes dos grupos da oposición cada vez inciden máis no contrario: que as eleccións galegas son o escenario no que se van xulgar os recorte efectuados polo Goberno central e que unha vitoria popular ratificaría estas políticas. Este venres Rubalcaba instaba a elixir entre "un presidente galego ou alguén que aplique os recortes de Rajoy" e ao longo da fin da semana o PSdeG repetiu a mensaxe de que "unha ampla maioría dos galegos e galegas están enfadados co Goberno e cos recortes do PP e que se eses galegos que queren cambio votan o 21 de outubro a conclusión será ineludible: haberá cambio". Coa mesma ou maior forza repetiu AGE a mensaxe de que Feijoo é apenas un "ventrílocuo" de Rajoy ou como afirmou este domingo en Vigo Yolanda Díaz o seu "mando a distancia". De feito AGE baseou a súa campaña dende o comezo na necesidade de loitar globalmente contra os causantes da crise, e neste caso as políticas de axuste de Rajoy son o mellor branco. Neste mesmo acto de Vigo Cayo Lara denunciou que Feijoo "pretende desviar a atención para que a xente non pense no señor Rajoy cando vaia ás urnas". Quedan dúas semanas e os factores externos -a probable petición dun rescate que en principio se efectuaría en novembro- poden mudar moitas cousas de aquí ao 21 O BNG tamén carga repetidas veces contra Rajoy e as súas políticas e o mesmo venres Jorquera afirmou que "votarlle a Feijóo é darlle un cheque en branco a Rajoy para que baixe as pensións, os salarios e as prestacións por desemprego, para que sigan pagando a crise os de sempre". Con todo, o BNG tamén quixo fixar un discurso propio e o sábado e domingo centrou a súa mensaxe na reivindicación dun concerto económico para Galicia, seguindo o ronsel aberto polas reivindicacións de Catalunya e salientando que "España non está en perigo, o que está en perigo é Galicia". Parece que boa parte do resultado destas eleccións dependerá do éxito de uns e outros á hora de enmarcar os debates nun sentido ou noutro. Quedan dúas semanas e os factores externos -a probable petición dun rescate que en principio se efectuaría en novembro- poden mudar moitas cousas de aquí ao 21.


Summary: A ovación prolongouse durante máis de dez minutos. Miro Casabella viña de intervir na homenaxe colectiva que lle renderon no seu Valadouro "por ceibar a voz" e a duración das palmas era a medida do recoñecemento do seu papel no mundo da canción galega.

No Valadouro, a súa vila natal, a homenaxe a Miro Casabella prolongouse durante toda unha xornada de emoción e recoñecemento, promovida por distintas asociacións culturais da comarca co apoio da Vicepresidencia da Deputación de Lugo. No aire pairaba a negativa do PP a nomealo fillo predilecto do seu concello, mais só pairaba. A multitudinaria participación nos actos, o recoñecemento da veciñanza e a emoción co que o músico foi aclamado botou unha lousa sobre aquel episodio que tivo como consecuencia un maior entusiasmo na homenaxe. "Por ceibar a voz" foi o título escollido para os distintos actos que chegaban este sábado día 5 de xullo á xornada central, cun programa que comezaba pola mañá coa inauguración dunha placa na súa casa natal, continuaba cun xantar no que participaron máis de duascentas persoas e na que se realizaron varias intervencións de amigos e figuras do mundo da cultura e tiña como ramo, obrigado neste caso, un concerto colectivo que ía pechar o propio Miro Casabella. Música para a democracia "Con esta homenaxe a Miro Casabella estamos pondo en valor a labor de recuperación democrática e de pensamento galeguista e nacionalista ao que contribuíron figuras da canción galega na época do tardo franquismo e a chamada transición", destacou o vicepresidente da Deputación de Lugo, Antonio Veiga, ao colocar a placa na casa natal do homenaxeado na Praza de Santa María, en Ferreira do Valadouro diante da presenza do propio Miro Villar. Amado Lar, Liga Céltica Galaica e O Mundo de Galea, de O Valadouro; Aventados, de San Cibrao; Buril, de Burela; Casa Hamlet, de A Coruña; Francisco Lanza, de Ribadeo, Irmandade San Caetano, de Celeiro de Mariñaos; Mariñapatrimonio, Ollomao, de Barreiros; Os Castros, de Cangas; e Pensamento e Sementeira, de Viveiro foron os colectivos que participaron na homenaxe á que asistiron do mundo da cultura, entre outras figuras, Manuel Lourenzo -membro do comité organizador- Ramón Reimunde, Tareixa e Marica Campo, Lois Diéguez, Adela Figueroa, Caxigueiro ou Celso Dourado. Canción protesta para un tempo como o noso Vicente Araguas, Lois Diéguez, Manuel Lourenzo, Arturo Mogo ou David Otero foron algúns dos que participaron no xantar que se desenvolveu no parque, no que se repartiu o libro-CD biográfico de Xan Fraga titulado 'Miro Casabella e a nova canción galega'.Case todos os participantes leron poemas dedicados ao cantor e algún mesmo se botou a cantar. Miro Casabella citou na súa intervención nomes de artistas, escritores ou músicos de distintas épocas que tiñan presenza na súa traxectoria. En distintas ocasións saíu a negativa do PP de recoñecelo como fillo predilecto do Valadouro e destacouse que Voces Ceibes tiña nacido nun tempo con grandes semellanzas co actual polo recorte de dereitos e liberdades. O concerto que tiña como lema o título da homenaxe, "Por ceibar a voz" xuntou na Praza de Ferreira, a artistas como A Quenlla, Arcadio, Bieito Romero, de Luar na Lubre, David Bellas, García e Leo, Quintas Canella, Tino Baz e Pilocha, ademais do propio Miro Casabella que pechou o acto.


Summary: Aumentan a 523 os pacientes con Covid hospitalizados, deles 77 en UCI

Os positivos por Covid-19 confirmados por PCR nas últimas 24 horas foron 597, deles 155 na área de Vigo e 109 na de Pontevedra. Son case 200 menos que os contabilizados diariamente durante a pasada fin de semana -775 o domingo e 755 o sábado-. Así se reflicte nos datos actualizados hoxe na páxina web da Consellería de Sanidade con rexistros até as 18:00 horas do domingo, nos que se indica que na área sanitaria da Coruña e Cee detectáronse 104 positivos confirmados por PCR nas últimas 24 horas; 87 na de Ourense; 55 na de Santiago e Barbanza; 48 na de Ferrol e 39 na de Lugo. Os casos activos elévanse a 9.292 En canto aos casos activos, descenderon nas áreas de Santiago e Barbanza, que conta con 1.360 -12 menos que este domingo- e na de Lugo até o 983 -tres menos-, mentres que aumentaron no resto. En concreto, Vigo ten 2.072 -52 máis-; A Coruña, 1.575 -34 máis-; Ourense, 1.299 -23 máis-; Pontevedra e O Salnés 1.049 -55 máis- e Ferrol, 954 -24 máis-. Até a data na Galiza realizáronse 700.353 PCR fronte ás 692.643 contabilizadas a xornada anterior. Desde o inicio da pandemia contaxiáronse por Covid-19 na Galiza 37.966 persoas e leváronse a cabo, ademais, 401.091 probas serolóxicas. Galiza rexistrou até o momento 923 falecidos con coronavirus Covid-19, os últimos nove notificados na tarde deste domingo, cinco deles procedentes de residencias de anciáns.


Summary: Os partidos da oposición critican a falta de medidas para facer fronte á crise industrial ou para o fomento da innovación.

O avance dalgunhas das medidas contempladas no proxecto de orzamentos da Xunta para 2020 non gustou a ningún dos partidos da oposición. Especialmente as medidas fiscais, que pasan por rebaixas para compra de vivenda do rural ou a exención do imposto de sucesións para herdanzas de menos dun millón de euros. O líder da oposición, Gonzalo Caballero, ve no proxecto "unha carta aos reis magos" ou "de despedida" de Feixoo "despois de once anos de falla de axudas e de falla de resultados positivos para o país". Luca Chao, do Grupo Común da Esquerda, tamén cre que os orzamentos para o vindeiro ano insisten en aplicar medidas fracasadas e non achegan solucións para que os de abaixo non paguen as consecuencias da desaceleración económica. Para a portavoz do BNG, Ana Pontón, a contas son "puro continuísmo" cunha "alta dose de propaganda e autobombo" e, sobre todo, carentes de medidas para atopar unha saída aos 6.000 postos de traballo en xogo no sector industrial. Luís Villares, portavoz do Grupo Mixto, cualificou de "demagóxicas" as rebaixas fiscais. "Non estamos de acordo con que quen herda 900.000 euros non pague ningún imposto". "Non se pode seguir baixando o imposto de patrimonio aos máis ricos. As 6.000 persoas máis ricas da Galiza pagaron este ano 17 millóns menos, e iso non é xusto", criticou. Recortes sociais No que coinciden tamén todos os partidos é en destacar a ausencia de medidas para facer fronte á crise industrial e na falta de revisión de recortes no eido social. Neste senso, lembran que o investimento social é agora menor que en 2009 a pesar de ter máis riqueza, e partidas como a de sanidade son inferiores a cando chegou Feixoo á Xunta. "Están poñendo a sanidade pública contra as cordas". "Só en atención primaria 2.000 millóns de euros menos ao longo da década de goberno do PP", apunta Pontón. En relación aos recentes datos de pobreza na Galiza, Caballero aludiu a 5% de galegas que teñen ingresos por debaixo de 370 euros, un dato que segundo el "é unha clara mostra da falla de compromiso que tivo coas necesidades sociais dos galegos e contrastan cos grandes anuncios que fai". Villares tamén lamenta a baixa execución orzamentaria que se produce cada ano e cifrou, para pór un exemplo, en 945 millóns as partidas que quedaron sen executar entre 2011 e 2018 en materia de emprego. Todo ao Xacobeo Luca Chao, pola súa banda, bota en falta apostas para situar a Galiza á vangarda en I+D+i, transición ecolóxica ou coidados e cre que as contas baséanse "nun desenvolvemento turístico propio dos anos 60 que non xera riqueza nin emprego de calidade". "Todo o sentido común insistiría en traballar na vía contraria", engade. Para Pontón, o feito de que a grande aposta de Feixoo para manter a economía sexa o Xacobeo é un claro signo de que o seu proxecto está esgotado, unha idea na que afonda Caballero, para quen "Feixoo xa non ten credibilidade diante das galegas e dos galegos".


Summary: O cambio na xestión do IVE de 2017 provocou que os ingresos do imposto en decembro dese ano computasen en 2018, o que implicaría unha rebaixa nos fondos das autonomías en 2019. O PPdeG asegurou que Sánchez ía dar 200 millóns que perdería Galicia "aos independentistas cataláns" e agora o presidente da Xunta di quedar "co compromiso" da ministra para solucionalo

En xullo de 2017 o Ministerio de Facenda, na altura dirixido polo popular Cristóbal Montoro, puxo en marcha o Subministro Inmediato de Información (SII) para a xestión do Imposto sobre o Valor Engadido (IVE). O novo sistema, concibido para que a Administración puidese controlar case en tempo real a xestión deste imposto por parte das grandes empresas, trouxo consigo un cambio na regulamentación do ingreso do tributo: o día 30 de cada mes e non o 20, como ata ese momento. Isto implicou que os fondos correspondentes a decembro dese ano non chegasen ás arcas estatais ata xaneiro de 2018. Foi un desfasamento duns poucos días que, ao producirse no cambio de ano, supuxo que a suma total do imposto fose menor á prevista. Esa redución afectou tamén, daquela, ao 50% do IVE que é transferido ás comunidades autónomas, que cada ano ingresan unha parte do recadado dous anos antes. A reforma da xestión do IVE de 2017 provocou que os ingresos do imposto en decembro dese ano computasen en 2018 No caso galego o desequilibrio pola ausencia dese mes rolda, segundo a Xunta, os 200 millóns de euros nos Orzamentos Xerais de 2019, único ano que está afectado pola mudanza. Este cálculo, así e todo, non foi feito público pola Xunta ata hai apenas unha semana e o propio presidente, Alberto Núñez Feijóo, presentouno como unha aldraxe a Galicia do Goberno de Pedro Sánchez. O país, anunciou, enfrontábase á "peor noticia económica da década" por culpa dunha "decisión" do Executivo socialista, un "trato discriminatorio e inxusto". O seu secretario xeral no PPdeG, Miguel Tellado, foi alén para proclamar que se trataba dun "recorte" a Galicia co que Sánchez ía "pagar favores aos seus socios de moción de censura", un "castigo" consistente en retirar "200 millóns aos galegos" para "que Pedro Sánchez llelos dea aos independentistas cataláns". Feijóo sinalou o efecto do cambio introducido por Montoro como a "peor noticia económica da década" por culpa do PSOE e o PPdeG especulou con que Sánchez ía "recortar 200 millóns aos galegos para dárllelos aos independentistas cataláns" Coas espadas dialécticas e o argumentario da aldraxe en todo o alto chegou este xoves a xuntanza prevista entre Feijóo e a nova ministra de Facenda, María Jesús Montero, que como conselleira do mesmo eido na Junta de Andalucía xa pedira a Montoro unha solución para este mesmo problema. Tras unhas dúas horas de xuntanza o presidente galego compareceu ante a prensa en Madrid cunha actitude semellante á amosada tras o seu encontro con Sánchez na Moncloa, que tamén estivera precedido por unha alerta dos populares de ofensa a Galicia, daquela ligada ao AVE. A ministra, admitiu Feijóo, aseguroulle que traballa "nunha solución para que o conxunto de comunidades" poidan recibir en 2019 as doce mensualidades do IVE de 2017. "Quedo con ese compromiso e coa convicción de que así o fará", afirmou. Facenda afirma que "traballa nunha proposta para que as comunidades recuperen eses recursos" e Feijóo di agora ter a "convicción" de que a ministra "así o fará" Pola banda do Goberno de España a versión concorda. Montero, di o Ministerio nun comunicado, trasmitiu a Feijóo que "lamenta esta situación, que prexudica a todas as comunidades autónomas" e está a "explorar unha solución dialogada e multilateral". "De feito -agrega- o Ministerio vén traballando dende o cambio de Goberno nunha proposta que permita ás comunidades autónomas recuperar eses recursos" e neste momento persoal técnico do departamento "analiza os aspectos xurídicos da medida para reverter o efecto negativo que sobre as finanzas das comunidades terá o vindeiro ano o cambio na xestión do IVE que aprobou o anterior Goberno". O PSdeG lamenta o "cinismo" de Feijóo Gonzalo Caballero: "Feijóo tivo que admitir ante a ministra que a situación é consecuencia dos cambios normativos do PP e que o Goberno socialista está a buscar solucións" Unha vez concluída a xuntanza en Madrid, dende Galicia o secretario xeral do PSdeG, Gonzalo Caballero, lamentou o "exercicio de cinismo" que, ao seu xuízo, despregaron o presidente da Xunta e outros líderes do PPdeG a respecto dos efectos da forma do IVE aplicada na etapa de Rajoy. "Tivo que admitir ante a ministra de Facenda que a a situación actual é consecuencia dos cambios normativos da etapa do PP" e que o Executivo socialista, subliña, "está á busca de solucións" para "o problema xerado" polos conservadores. Neste sentido, Caballero coida que Feijóo debera exercer a "lealdade institucional", toda vez que o gabinete de Sánchez "está achegando solucións aos problemas xerados" polo PP. Na mesma liña, nos días previos ao encontro con Montero o delegado do Goberno central en Galicia, Javier Losada, acusou a Xunta de procurar tender unha "cortina de fume cunha situación que eles mesmo xeraron cando gobernaban España" no canto de "aclarar por que renunciaron a dispoñer de 133 millóns de euros máis correspondentes á flexibilización do déficit", medida que o Goberno galego rexeitou por considerar que supuña un convite do PSOE a que Galicia asuma "máis débeda". Tras o encontro Losada celebrou que Feijóo dea en volver "á senda do diálogo".


Summary: Toño Casais substitúe como presidente da AAAG a Morris, que continúa na directiva, da que tamén forman parte Casilda Alfaro, Guillermo Carbajo, Camila Bossa, Álex Carro, Victoria Pérez, Lucía Regueiro, Mónica García, Vicente De Souza, Josito Porto e Déborah Vukusic.

A Asociación de Actores e Actrices de Galicia (AAAG) celebrou este domingo a súa Asemblea Xeral na que os seus membros elixiron unha nova Xunta Directiva. Tal como se anunciara, Toño Casais substitúe como presidente a Antonio Durán Morris, que continúa na directiva, da que tamén forman parte Casilda Alfaro (vicepresidenta), Guillermo Carbajo (secretario), Camila Bossa, Álex Carro, Victoria Pérez, Lucía Regueiro, Mónica García, Vicente De Souza, Josito Porto e Déborah Vukusic. Produciuse, polo tanto unha gran renovación neste órgano, do que formarán parte persoas novas e outras de máis experiencia, unha combinación que servirá, segundo a asociación "para asumir os moitos retos que lle agardan a AAAG na defensa e promoción dos actores e actrices galegos". A nova directiva ten varios desafíos, segundo Casais: "O primeiro deles será a renovación do convenio colectivo dos asociados. O segundo será facer deste ano o Ano Vidal Bolaño" Hai uns días o novo presidente Toño Casais, anunciaba nunha entrevista en Praza a súa intención de levar a cabo "unha política continuísta", o que significará manter a actitude reivindicativa que caracterizou o anterior mandato da AAAG: "Seguiremos coa Plataforma das Artes Escénicas e continuaremos esixindo a necesidade de marcar unha política cultural estable e seria". A directiva ten un mandato de dous anos. Nese período, a nova directiva ten varios desafíos, segundo Casais: "O primeiro deles será a renovación do convenio colectivo dos asociados. O segundo será facer deste ano o Ano Vidal Bolaño. Un ano no que a presenza do teatro terá que ser esencial, non se pode reducir unicamente a que o Centro Dramático faga algunha produción. Ten que ser un ano de teatro galego".


Summary: A renuncia individual ás súas actas de concelleiros é a única vía para que o Bloque poida dispoñer dos postos institucionais que agora ocupan membros do Encontro Irmandiño

Unha cuestión política ou mesmo ética, pero non legal. Unha das cuestións máis espiñentas que están sobre a mesa tras a marcha do Encontro Irmandiño das filas do BNG é o futuro dos cargos públicos ostentados por membros do partido que lidera Xosé Manuel Beiras, aos que accederon como candidatos do Bloque. O pasado luns, o propio Beiras, comezaba a abordar este asunto co portavoz nacional da formación frontista, Guillerme Vázquez, e co seu candidato á Xunta, Francisco Jorquera, e semella que haberá novas xuntanzas. En caso de non haber acordo, o futuro dos postos destes edís dependerá unicamente da vontade dos 'irmandiños' e, atendendo á lexislación vixente, o Bloque tería difícil a súa declaración como tránsfugas, mesmo se, como ten indicado Jorquera, abandonan o seus actuais grupos municipais para pasaren ao grupo mixto. Son tránsfugas? Un dos casos que, a priori, se presenta como máis problemático é o do Concello de Teo, gobernado con maioría absoluta polo irmandiño Martiño Noriega. Atendendo á doutrina da Comisión de Expertos do Pacto Antitransfuguismo, Noriega ou algún dos seus concelleiros se converterían en tránsfugas se deixan o grupo do BNG e, xa dende o mixto, apoian, por exemplo, a PP ou PSOE para que gobernen o municipio. Acontecería o mesmo se, con independencia da súa militancia, Noriega non renunciase á súa acta e algúns dos seus edís manobrasen para retirar o irmandiño da alcaldía, outorgándolle a un membro doutro partido. Que acontece se renuncian? Dado que a acta de concelleiro pertence a cada edil e non á formación pola que se presentou ás eleccións municipais -no caso do Bloque, ademais, engádese a circunstancia particular de que non é un partido, senón unha fronte deles-, a única vía para que o BNG poida dispoñer dos postos de membros do EI é que estes renuncien. Nese caso, segundo establece a Lei de Réxime Electoral Xeral (Lorex), cada escano "atribúese ao candidato ou, no seu caso, ao suplente da mesma lista a quen corresponda, atendendo á súa orde de colocación". A Lorex tamén contempla o que cómpre facer no caso de que unha renuncia en masa de edís deixe a lista sen "candidatos ou suplentes a nomear". Se iso se produce, "as vacantes serán cubertas por calquera cidadán maior de idade que non estea incurso en causa de inelixibilidade". "Estes suplentes serán designados polo partido (...) cuxos concelleiros teñan que ser substituídos", explica o texto legal. Na práctica, suporía que o BNG elaboraría unha nova lista para cubrir as baixas ata o remate do mandato. Hai lugar á moción de censura? Outra vía para o relevo dos irmandiños, á máis improbable, sería a derivada dunha situación de absoluta hostilidade entre os partido de Beiras e o BNG. Neste caso quedaría a opción da moción de censura, aínda que coas limitacións que establece a recente reforma da lexislación electoral. Regresando ao caso de Teo -única alcaldía irmandiña-, esta moción tería que ser impulsada por edís do BNG aliados con outros grupos políticos do Concello, no que sentan seis concelleiros do PP, unha do PSdeG e un independente. Ao propoñer a moción edís que "forman parte do grupo político municipal ao que pertence ao alcalde", a maioría absoluta precisa para a moción "veríase incrementada no mesmo número de concelleiros" do Bloque que se propuxesen desaloxar a Noriega, un suposto que converte esta operación practicamente en política ficción. Lei Orgánica do Réxime Electoral Xeral


Summary: A nova norma supón a primeira que se desenvolve a nivel territorial. Foi tiltada polas forzas da oposición como unha lei "imperfecta" mais que contribúe a "abrir camiños" na loita contra a LGTBifobia.

O Parlamento galego aprobou esta terza feira a Lei de non discriminación de Lesbianas Gais Transexuais Bisexuais e Intersexuais (LGTBi). Após meses de ponencia en Comisión, PP, PSOE e BNG votaron a favor dunha norma que, dixo a deputada nacionalista, Carme Adán, "é imperfecta" mais "abre camiño". Pola súa banda, AGE e a deputada do Grupo Mixto, Carme Iglesias, abstivéronse após consideraren a norma unha "oportunidade perdida" por non incorporar un capítulo de sanción e a inversión da proba nos procesos xudiciais. Este novo instrumento xurídico --o primeiro a nivel territorial-- introduce importantes mudanzas como o recoñecemento da unidade familiar fóra dos marcos da heteronormatividade e o dereito de calquera modelo familiar a solicitar unha adopción. Desta maneira a Lei para a visibilización e non discriminación LGTBi contradí o fixado pola Lei de Familia (2010). Un avanzo en materia lexislativa para o Partido Popular que aceptou unha parte importante das emendas achegadas polas forzas da oposición. Malia a "decepción" do grupo parlamentar de AGE, como indicou a súa portavoz Eva Solla, esta nova norma velará pola non discriminación no deporte, nas empresas ou nas escolas. No entanto, o texto finalmente aprobado non incorpora un capítulo de sancións deixando en mans da Valedoría do Pobo o control e seguimento de posíbeis incumprimentos legais. O que exixirá mudanzas lexislativas tamén na materia.


Summary: Deputación e Xunta acordan que os dez parques comarcais sexan xestionados de maneira directa, o que suporá un aforro de máis de medio millón de euros, logo de que se chegase ao mesmo acordo en Lugo.

O modelo de xestión privada dos parques comarcais de bombeiros, presentado como a mellor vía para profesionalizar a xestión ás emerxencias, foi estendido por Galicia nos últimos anos de goberno de Manuel Fraga. Defendido tamén por Feijóo, o cambio político nas deputacións hai case catro anos foi virando tamén a postura do PP. As institucións provinciais en mans da esquerda –do PSOE ou en coalición dos socialistas co BNG-- apostaron claramente por poñer fin a este sistema privatizado e o Executivo galego mostrouse disposto ao cambio se iso non lle supuña gastar máis. Os dez parques comarcais provinciais da Coruña pasarán a ser de xestión pública e directa deste 2020Desde o vindeiro 1 de maio, os bombeiros provinciais de Lugo serán de xestión pública logo de que a Deputación rematase o último trámite o pasado mes de febreiro. Agora tócalle aos da Coruña, despois de que a institución provincial anunciase este venres o acordo coa Xunta para que ambas administracións asuman a xestión dos parques comarcais de bombeiros desde o 1 de xaneiro de 2020. O acordo foi aprobado este venres polo pleno do Consorcio Provincial Contraincendios e Salvamento da Coruña, integrado ao 50% pola Deputación e a Xunta, co que se determina a xestión pública e directa dos dez parques comarcais provinciais que dan servizo a unha poboación de case 600.000 habitantes e que contan con 178 efectivos. Ponse fin, así, a unha xestión realizada a través de concesións privadas a empresas e que recibiu duras críticas por parte de sindicatos e persoal. O anuncio para a provincia coruñesa chega logo de que as tres deputacións con presidencias do PSdeG -no caso da Coruña e Pontevedra, cogobernadas co BNG- puxesen en marcha os estudos económicos esixidos pola Xunta. Os primeiros resultados indicaban que rematar coa xestión privada non só non afectaría á calidade do servizo, senón que ademais o erario aforraría cartos. Segundo se anunciou este venres, o aforro no caso coruñés sería de máis de medio millón de euros, mentres que en Lugo calculábase que sería duns 260.000 euros. Ademais, permitirase a subrogación do persoal, que reclamou durante anos a fin da privatización. Formoso destaca que o proceso foi "difícil no burocrático e no administrativo" e sinala o aforro de 503.000 euros anuais con respecto ao actual modeloForon o presidente da Deputacion, Valentín González Formoso; a vicepresidenta, Goretti Sanmartín; o director xeral de Emerxencias, SantiagoVillanueva; e o portavoz da Mesa Intersindical de Bombeiros, Ángel Moldes, os que presentaron este acordo que chega logo de múltiples reunións durante os últimos anos. Formoso destacou que o proceso foi "difícil no burocrático e no administrativo" e que "houbo que pelexar" para logralo. Ademais, aclarou que os informes xurídicos e económicos encargados polo Consorcio determinaron que a xestión directa "é a fórmula máis sostible e eficiente", pois non só é viable dende o punto xurídico, senón que supón "un aforro económico de 503.000 euros anuais" con respecto ao sistema actual.A vicepresidenta da Deputación, Goretti Sanmartín, subliñou que o acordo permite "cumprir o dixemos dende o inicio: que un servizo esencial debe ser público" e considerou "un exemplo" o proceso de negociación levado a cabo durante meses coas administracións e traballadores. "Será un cambio beneficioso para o conxunto da poboación"; afirmou Goretti Sanmartín.Tal e como sinalaran xa desde a Deputación de Lugo, o paso á xestión pública é tamén resultado da iniciativa conxunta das tres deputacións gobernadas polo PSdeG. Pola contra, na de Ourense, o seu presidente, José Manuel Baltar, opúxose ao cambio de xestión e quedou á marxe do cambio de modelo.


Summary: A pobreza enerxética afecta a entre 245 mil e 442 mil persoas en Galicia, en función as estatísticas achegadas por INE e IGE. A factura eléctrica media incrementouse nun 10,7% en 2017, situándose nos 75,52 euros mensuais. O ticket eléctrico da Xunta beneficia unicamente a 5.000 fogares.

Durante a crise económica, a comunmente chamada pobreza enerxética estendeuse entre capas máis amplas da poboación. Ás dificultades que atravesaban moitos fogares uniuse o forte incremento dos prezos da electricidade na última década. Aínda que nos últimos tres anos a proporción de persoas que se atopan nesta situación en Galicia diminuíu lixeiramente, os últimos datos amosan que son aínda moitos as familias galegas que non poden manter as súas vivendas a unha temperatura axeitada (o criterio habitualmente empregado para valorar e cuantificar esta pobreza enerxética). En inverno, sobre todo nas súas semanas máis frías, coma as que estamos a vivir, é cando este problema é máis grave e os seus efectos máis claros. A pobreza enerxética afecta a entre 245 mil e 442 mil persoas en Galicia, en función das estatísticas achegadas por INE e IGE, que manexan porcentaxes entre o 9% e o 16% da poboación galega. Estas cifras chegaron a ser do 14% e do 21% entre 2013 e 2014, os peores anos da crise económica. Cómpre ter en conta que entre 2007 e 2014 a factura eléctrica dun fogar medio en España se incrementara un 76% e a factura do gas natural un 35%. A factura eléctrica media incrementouse nun 10,7% en 2017, situándose nos 75,52 euros mensuais Dende entón os prezos non crecen tanto, pero seguen altos. De feito, a factura da luz leva dous anos experimentando novas alzas, achegándose o valor medio pagado por cada fogar en España aos 80 euros mensuais, unha cifra que xa superou entre 2012 e 2013, en 2015 e a comezos de 2017. Facua denuncia que a factura do/a usuario/a medio/a (366 kWh de consumo mensual e 4,4 kW de potencia) encareceuse o ano pasado en 87,78 euros, crecendo un 10,7% con respecto a 2016, ata os 75,52 euros mensuais (68.20 euros mensuais en 2016). Nos vindeiros meses os fogares galegos pagarán máis (aínda) polo recibo da luz, despois de que o Ministerio de Enerxía certificase a suba no recibo da luz en Galicia para compensar as eléctricas polo pago de impostos medioambientais. A Xunta conta cun tícket eléctrico pensado para axudar a pagar a electricidade a aquelas familias con poucos recursos. Esta axuda, incrementada pouco antes das eleccións municipais de 2015, era duns 180 euros, equivalente ás facturas de electricidade de dous meses e medio ao ano (cun importe superior, iso si, para familias numerosas). Alberto Núñez Feijoo destacara daquela que este ticket eléctrico podía ter "ata 40.000 familias beneficiarias" no canto das 15.000 inicialmente previstas. En 2016 a partida orzamentaria para este bono era de 2.1 millóns de euros. "Probablemente non había esa dificultade de pobreza enerxética que inicialmente tiñamos prevista", dixo o presidente da Xunta Porén, finalmente o ticket eléctrico só beneficiou a 5.000 fogares e a Xunta destinou unha parte importante dos cartos que reservara para este obxectivo a outros usos, empregando só o 20% en loitar contra a pobreza enerxética. No ano 2017 o Goberno galego reduciu nun 62% a partida dedicada ao ticket eléctrico. O pasado mes de marzo, o presidente da Xunta, Alberto Núñez Feijoo xustificou que se deixase de usar ese 80% do orzamento en que "probablemente non había esa dificultade de pobreza enerxética que inicialmente tiñamos prevista".


Summary: O acordo coñecido esta sexta feira invalida os cortes nos subsidios de ferias a funcionari@s e pensionistas. A decisión do tribunal non abrangue "unha restrición de efectos" polo que o executivo portugués deberá pagar a extra correspondente a 2013. O presidente da República dá o seu apoio ao executivo mentres a oposición exixe a convocatoria de eleccións anticipadas.

Os grupos da oposición reaccionaron de maneira inmediata após o anuncio --en comparecencia de imprensa-- do acordo adoptado polo Tribunal Constitucional a respecto do recurso presentado o pasado ano polo Partido Comunista Portugues (PCP), Bloco de Esquerda e Os Verdes (PEV). A decisión ditamina contrarios a dereito os artigos 77º relativo á suspensión do subsidio de ferias a pensionistas, a suspensión do pagamento do mesmo ao persoal funcionario (artigo 29) e a aplicación deste no relativo aos contratos de docencia e investigación ao violaren "o principio de igualdade" recollido na Carta Magna. Tamén así, continúa o ditame promulgado polo Constitucional o artigo 177 vulnera o "principio de proporcionalidade" ao procurar a redución das prestacións por doenza e desemprego que o goberno liderado por Passos Coelho pretendía aprobar de acordo cos ditames da Troika (BCE-UE-FMI). Segundo o fallo do TC os Orzamentos violan os principios de igualdade e proporcionalidade ao se suprimiren os subsidios de ferias a funcionari@s e pensionistas Arredor de 1.300 millóns de euros ficarían atinxidos pola decisión do tribunal que, aliás, deberá facerse efectiva con carácter inmediato e sen posibilidade de se aplicar "unha restrición de efectos". Neste senso, o executivo portugués deberá proceder ao pagamento dos subsidios de ferias deste ano ao fixar a data de entrada en vigor dos Orzamentos o 1 de xaneiro de 2013. "Disolver o Parlamento" e "convocar eleccións"A sentenza do Tribunal Constitucional deixa o goberno de coalición portugués nunha dura situación. Após superar a moción de censura que lle presentou o Partido Socialista, os grupos que autores do recurso de inconstitucionalidade (PCP, Bloco e PEV) exixen ao presidente da República que "disolva o Parlamento" e convoque eleccións anticipadas. "O presidente ten agora motivos válidos" para dar por rematado o goberno de Passos Coelho ao non ter "lexitimidade política" e gobernar, aseguraron "de costas á Constitución". Porén, Cavaco Silva considerou após coñecer o fallo que o goberno luso foi relexitimado pola frustrada moción de censura e asegurou que unha "inconstitucionalidade orzamental" atinxiría ao Parlamento e non, ao poder executivo. O presidente Cavaco Silva di que o executivo ficou lexitimado na moción de censura celebrada hai 2 días "O Goberno só depende da confianza da Asemblea da República e non do presidente", defendeu Cavaco Silva en comparecencia de impresa a pasada sexta feira quen apelou á "contención verbal, sentido de Estado e sensatez". Mais o certo é que a imprensa do país veciño e os grupos da oposición falan sen reparos das declaracións do presidente, Passos Coelho, durante esta semana cando aseguraba estar a valorar unha posíbel demisión se o TC fallaba en contra dos Orzamentos presentados. Arestora, reunido coa súa equipa de goberno, o primeiro ministro desenvolve un Consello de Ministr@s extraordinario no que abordarán a decisión do tribunal mais tamén o futuro político de Portugal.


Summary: Reportaxes, literatura, conversas, a emoción dos lugares contada en primeira persoa… Eses serán os vimbios de Caderno de Agosto, que coordena o xornalista Rodri Suárez e conta con colaboradores como Xurxo Souto ou Xabier P. Docampo.

Esta quinta feira, co vindeiro número do Sermos Galiza en papel, estrearemos un novo suplemento, o noso caderniño de verán, que substituirá, até finais de agosto, ao A Fondo, o noso cartafol de análise. Rodri Suárez, o seu coordinador, adiántanos nesta entrevista algunhas pistas sobre os seus contidos. -Agosto, festa, praia, descanso… e Sermos. Cal vai ser o espírito deste caderniño de verán? -Pois sen traizoar o que significa Sermos, engadir outro ton, que sexa consciente das datas nas que nos atopamos pero sen caer nese erro tan común que é relacionar o verán coa frivolidade sen contido. Unha persoa en bañador, ou biquini, ou espida nunha praia non se converte automaticamente en alguén sen cerebro. Ao contrario, un areal −por poñer o exemplo que máis relacionamos con este tempo− é natureza, ecoloxía, e sobre iso hai moito que contar, igual que un festival de música ou unha festa popular é cultura, palabras maiores que se poden adaptar perfectamente a un caderno xornalístico que engada certas licenzas felices que estes días están no ambiente. E tamén procuren achegar algo de orixinalidade e valentía, por certo, disto último xa demostra moito Sermos ao encargarlle a coordinación a alguén coma min, que considera que o calor é unha das cousas máis sobrevaloradas do mundo. -Que o diferenciará doutros caderniños de verán? -Simplificando, na prensa escrita hai dous modelos de caderno de verán. Un é aquel que converte todo nunha festa de datos sobre quilos de churrasco e actuacións de divas españolas detrás da cal prevalece o baleiro e o folclorismo aderezado de fotos da famosa televisiva con curvas en tal paraíso inalcanzábel. Un horror. Outro é aquel que aproveita para dar saída a toda a información cultural que tiñan na neveira sen publicar. Está algo mellor pero nótaselle o destempo. A idea nosa –porque este é un traballo en equipo por moito que eu sexa o coordinador– é facer un caderno que reflicta o verán galego popular e activo e que ademais sexa o único do quiosque no que non apareza nin unha soa foto de tipos con polos náuticos con escudo de elite e bandeira española no pescozo. -Cal vai ser a súa estrutura? -Son oito páxinas, será accesíbel e rápido, pero tampouco de usar e tirar. Reportaxe, literatura, memoria festeira, conversas e a emoción dos lugares contada en primeira persoa. Eses son os vimbios. -Podes adiantar algún nome de persoas que colaborarán? -Teremos o luxo, por exemplo, de contar coa escrita de Xavier P. Docampo. -Haberá unha dobre páxina reporteiril. Que tipo de temas terán cabida? "Intentaremos contar o verán doutro xeito, sen negar a imaxe directa e a grandeza do pracer pero remexendo no que hai detrás." -Abriremos con iso, si. Intentarán contar o verán doutro xeito, sen negar a imaxe directa e a grandeza do pracer pero remexendo no que hai detrás. Por exemplo, como che dicía antes, onde algúns se limitan a dicir "tanta xente comeu tantas vieiras e escoitou a tal artista" pois nós intentaremos contar tamén os esforzos heroicos das xentes que hai detrás desas festas, sobre todo das que nacen desde a base, e os contidos que ofrecen, as súas razóns e o seu contexto. Con alegría pero con cabeciña. Preferiremos contar as posibilidades de gozar dun ecosistema sen danalo que caer nesa parvada de animar as masas a ir a tal lugar a deixalo feito un desastre, que no fondo lanzan a mensaxe que o bonito é querer ser como Puerto Banús. E non, iso é o peor. -Unha das dúas páxinas literarias estará dedicada ao relato erótico. Unha débeda pendente da literatura galega? Conseguiremos confirmar iso que nalgunha ocasión ten comentado Helena González de que un bo relato erótico só se pode ler cunha man? "Co relato erótico apostamos polo pracer, comezando polo que se denomina íntimo, que é unha forma de emancipación de grande potencia." -Xunto a Docampo, na dupla páxina literaria estará Pepe de Pura con ese tipo de relatos de alta temperatura interna. Supón algo bastante novo na prensa galega e unha forma de rachar con tabús. Apostamos polo pracer, comezando polo que se denomina íntimo, que é unha forma de emancipación de grande potencia. As mans pertencen a cada quen, no sentido no que falamos que @ lector/a as use como queira e lle preste. O importante é que non serán páxinas pensadas para Rouco Varela, non. Por fortuna. -Ti terás unha sección de entrevista no caderniño. Como a vas enfocar? Que tipo de personaxes van ser obxectivo das túas preguntas? -Eu levo lustros sen tomar o sol nunha praia, sonche máis de terrazas. E as entrevistas intentarán ser con xente talentosa e coñecida coa que me gustaría compartir un vaso nunha delas, falando con naturalidade e o máximo humor posíbel, tamén porque ás veces cunhas risas é como se alcanza o máis lúcido ton crítico contra todo o que non nos gusta, por certo. -Terás de compañeiro de páxina a un amigo e compañeiro na vida real, Xurxo Souto. Que nos podes adiantar da súa sección? -Ademais de ser o meu amigo, persoa fundamental na miña vida e co que paso moito tempo ultimamente a raíz dun libro que saquei sobre Os Diplomáticos, Xurxo Souto é unha das cabezas máis interesantes desde país. E cuns coñecementos enciclopédicos que sabe transmitir dun xeito único, nada pedante. A súa sección chamarase 'Somos un Pobo de Artistas', para lembrar esa gran verdade que enuncia e que desde círculos oficialistas queren agochar. E supoño que haberá algún recordo para o XX aniversario dese estoupido rebelde e festeiro que foi o bravú, claro. -A páxina de peche do suplemento será o Recuncho. En que consistirá? -Con isto das postais bonitas eu teño algún escepticismo. Coas postas de sol ou eses paraísos que cando visitamos subimos en foto ao Facebook para presumir, por exemplo, a min pásame que non creo que se poida aplicar o de que "unha imaxe vale máis que mil palabras". As paisaxes e os lugares gañan moito cando teñen unha historia detrás. E co Recuncho intentaremos que xentes deste país, das que tod@s coñecemos, conten a súa experiencia persoal neses sitios que aman cunha paixón que moit@s compartimos pero que non só representan unha bonita imaxe, senón tamén emocións persoais.


Summary: O Xulgado convoca a muller denunciante para que poida ratificar a imputación.

O Xulgado de Instrución nº3 de Ourense admite a trámite a denuncia da muller que acusou o presidente da Deputación de Ourense de lle ofrecer traballo en troca de sexo, segundo adiante 'La Voz de Galicia'. O Xulgado convocou a denunciante para que poida ratificar a imputación de que Baltar lle ofreceu un emprego se mantiña relacións sexuais con el. A citación foi confirmada polo TSXG e prodúcese pouco despois de que a fiscalía archivase a primeira investigación. Que a xuíza acepte a denuncia da prexudicada, que convocase e pedise á Fiscalía as gravacións que posúe das conversas entre a muller e José Manuel Baltar, volve situar o político nunha situación complicada, afirma o rotativo coruñés.


Summary: A área sanitaria de Compostela mantén o maior número de positivos, con 1.270, e tamén o número máis elevado de camas hospitalarias ocupadas, con 82.

A presión asistencial derivada da Covid-19 mantense á baixa en vésperas dos primeiros festivos deste Nadal, mentres os novos casos detectados medran en case un centenar na última xornada. A Consellaría de Sanidade notificaba esta cuarta feira que 341 persoas permanecen ingresadas con coronavirus, 48 delas na UCI, o que supón unha baixada de 16 casos respecto ao día anterior, mentres os novos positivos ascendían a 342, 97 máis que un día antes. A incidencia, porén, non é homoxénea, e así como as áreas sanitarias da Coruña-Cee (71), Ferrol (33), Lugo-Mariña-Monforte (13), Ourense-Verín-O Barco, (28) e Pontevedra-O Salnés (48) reducen levemente a presión hospitalaria, na de Compostela –a que ten maior número de persoas ingresadas, 81, cinco na UCI– e Vigo (67) aumenta o número de camas ocupadas, cun e sete casos máis, segundo a área. En canto aos novos contaxios detectados nas últimas 24 horas, concéntranse na área sanitaria de Vigo (82, o duplo que na xornada previa), da Coruña (68, 58 máis que o día antes) e na de Compostela (61, 19 máis). Á vista das cifras, a de Compostela segue a ser a área con maior número de casos positivos, cun total de 1.270, 22 máis que na xornada precedente. Neste sentido, o alcalde de Compostela, Xosé Antonio Sánchez Bugallo, amosou onte a súa "preocupación" polo aumento de casos, que na cidade cifrou en 214, malia os "indicios" de que ese incremento se vai ralentizando. "Non podo estar contento. Estou preocupado e a cidadanía debería estalo tamén", manifestou, advertindo de que a tendencia pode provocar restricións máis severas á volta das festas. "É evidente que a socialización e a mobilidade inflúen na propagación do virus. E o Nadal é a época propicia para que se dean estes dous factores. O risco dun maior incremento é claro", declarou, achacando 90% dos contaxios ás relacións familiares, unha contorna "moi difícil de acoutar, dado que a casuística, dixo, é "moi diversa". Por detrás, en número de casos activos, sitúase Vigo, con 1.216 –26 menos–, e Pontevedra, con 911 –11 menos–, mentres que a área da Coruña contabiliza 880 –14 máis– e a de Ourense, 506 –13 menos que un día antes–. Os datos de novos contaxios prodúcense nunha xornada na que tamén aumentaron en máis de 2.500 o número de probas PCR realizadas, até as 9.376. Nela contabilizáronse, ademais, catro novos falecementos, que alcanzan así os 1.350. En canto aos centros de maiores, os datos trasladados pola Consellaría de Política Social refiren que a cifra de residentes con coronavirus baixa por primeira vez desde hai semanas da centena. Son, segundo esta fonte, 99 casos, dos que 17 corresponden ao Crapd Vigo II, o centro con maior incidencia, a día de hoxe. Os contaxios entre as persoas traballadoras sitúase en 118, despois de que nas últimas horas se detectasen catro novos contaxios –tres na residencia Bellavista Care de Nigrán– e se producisen sete altas. Nos centros de ensino, a pandemia mantén fechadas tres escolas e 53 aulas, e rexístranse 846 casos activos, unha cifra levemente inferior á do día anterior, con 858.


Summary: Moscova responde as condicións impostas por Kíiv que non ten condicións previas para negociar a excepción da boa vontade. Mentres, Ucraína confirma que participará na xuntanza do G20 en Indonesia.

O presidente de Ucraína, Volodimir Zelenski, afirmou nunha intervención na madrugada de onte que está disposto a negociar con Rusia o final da guerra, estabelecendo varias condicións para o comezo do diálogo. O mandatario exixiu a "restauración da integridade territorial, a compensación por todos os danos da guerra, o castigo para todos os criminais de guerra e garantías de que non se repetirá" para impulsar as conversas, despois de que as autoridades dos Estados Unidos solicitaran que deixara de rexeitar publicamente as ofertas de negociación rusas, segundo publicou The Washington Post. Pola súa parte, o viceministro de Exteriores de Rusia, Andrei Rudenko, subliñou que o seu Goberno "non pon condicións previas, a excepción da principal, que é que Ucraína amose boa vontade". Á vez, lembrou que en setembro o Executivo de Zelenski aprobou un decreto no que fechaba a porta a calquera clase de negociación co presidente ruso, Vladimir Putin. Ademais, o voceiro do gabinete ucraíno, Sergei Nikiforov, confirmou que Zelenski participará telematicamente na cimeira de líderes do G20 que decorrerá en Indonesia a próxima semana. Aínda que Moscova non comunicou se finalmente Putin asistirá ao cumio, o presidente indonesio, Joko Widodo, asegurou que ten "unha forte sensación" de que non estará. Mentres, na rexión de Khersón, onde se están a producir os principais combates nas últimas semanas, un equipo da Oficina da Organización das Nacións Unidas (ONU) para a Coordinación de Asuntos Humanitarios anunciou que percorreu a zona, na que algunhas localidades se asemellan a "vilas pantasma", afirmou Saviano Abreu, un dos voceiros da entidade. "Creo que non vin nin unha casa que non tivera algún tipo de dano causado pola guerra", sostivo. No que atinxe ao acordo para exportar gran polo mar Negro asinado por Moscova, Kíiv, Ancara e a ONU, que expira o 19 de novembro e que Turquía propuxo estender un ano, Rudenko incidiu en que terán en conta todos os factores antes de decidir sobre a prórroga, poñendo o foco en que "non asistimos a moito progreso na parte rusa" do acordo, que incluía a eliminación dos obstáculos á exportación de fertilizantes e cereais do país eslavo, que é o segundo e quinto maior produtor do mundo respectivamente. Asemade, o gabinete de Putin aprobou sancións a 74 empresas estranxeiras coas que prohibe cooperar en proxectos militares e técnicos, e que están radicadas en 11 países da Organización do Tratado do Atlántico Norte.


Summary: Xunta, concellos e Goberno central licitaron proxectos na Galiza por máis de 450 millóns de euros entre xaneiro e abril deste ano. Pontevedra e A Coruña concentran o 90% do investimento.

A carreira electoral disparou os recursos que as administracións destinan a obra pública. Xunta, concellos galegos e Goberno central licitaron entre xaneiro e abril deste ano proxectos por valor superior a 450 millóns de euros, máis de tres veces do investido no mesmo período en 2014. Case nove de cada dez euros foron destinados a obra civil, segundo cifras dun informe da patronal de grandes construtoras Seopan. O maior aumento rexistrárono as administracións gobernadas polo Partido Popular. Significativo o incremento do Executivo de Madrid, que multiplicou por seis os investimentos en obra pública na Galiza, con 298 millóns de euros, un 66% do total, nos primeiros catro meses de ano. Xunta e concellos aportaron cantidades próximas en materia de infraestruturas cara aos comicios municipais de maio, con 77 e 75 millóns respectivamente. Porén, os fondos autonómicos creceron un 300%, fronte á unha alza menos profunda dos consistorios, que aumentaron en 12 millóns o gasto. Por provincias, Pontevedra e A Coruña concentran a maioría -case un 90%- dos investimentos en obra pública durante o primeiro cuadrimestre de ano. Nas catro provincias galegas houbo un aumento significativo dos recursos para licitacións a respecto de 2014, sempre segundo dados de Seopan. Pontevedra: 210 millóns de euros A provincia con maior gasto, que se multiplicou por catro en relación o ano pasado. Boa parte dos investimentos foron do Goberno central, con 150 millóns fronte aos 21 de 2014. Tamén a Xunta redobrou os esforzos en Pontevedra: de 11 a 44 millóns este curso. Os concellos pasaron de 11 a 15 millóns. A Coruña: 192 millóns Caso similar rexistou a provincia coruñesa. Os fondos provenientes de Madrid foron cinco veces superiores, de 26 a 132 millóns. No caso da administración autonómica, o incremento non foi significativo, mais si nos municipios, que investiron 44 millóns de euros, cifra moi superior á rexistrada noutras provincias. Lugo: 23 millóns Os recursos destinados obra pública foron principalmente locais –algo máis da metade do total - perante a escasa achega dos Executivos central e galego. Porén, as partidas da Xunta aumentaron de 728 mil euros a case 7 millóns. O goberno de Mariano Rajoy duplicou o gasto de 2014. Ourense: 12 millóns Os concellos ourensáns foron os únicos que rexistaron unha queda dos investimentos nesta materia. Igual que a administración central, que rebaixou notabelmente os fondos. Contrasta co incremento do goberno de Núñez Feijóo, que financiou obras por valor de 10 millóns, dez veces máis que no pasado curso, e a práctica totalidade dos investimentos en Ourense.


Summary: Nunha entrevista concedida á BBC xa no mes de febreiro, Louis Susman sinalou que, de gañar o 'si' nos referendos escocés ou catalán "temos que achar maneiras para traballar xuntos"

O embaixador dos EUA en Londres admitiu a posibilidade dunha Catalunya independente. Fíxoo nunha entrevista concedida en febreiro á BBC na cal Louis Susman comparou o caso escocés e o catalán e sinalando que, de gañar o 'si' no referendo en Escocia, "temos que achar maneiras de traballar xuntos". De seguido, acrecentou que "é o mesmo que acontecería con Catalunya en España" e explicou que os EUA non tomarán parte na independencia escocesa, enfatizando que Washington se manterá "neutral". A claridade coa que Susman falou sobre a posíbel independencia destas dúas nacións contrasta coa postura oficial mantida pola administración Obama a respeito do caso catalán. Aínda uns días antes da devandita entrevista, unha voceira da Casa Branca respostaba a unha consulta por portal web desta institución que "estamos seguros de que o goberno e o pobo de España resolverán esta cuestión de conformidade coas súas leis e a Constitución", e refutou dar un posicionamento dos EUA por ser "un asunto interno español".


Summary: Considera que os indicios "non son suficientes para inferir con certeza" que o despedimento do seu xerente cunha indemnización de 150.000 euros "fose unha simulación" e advirte de que os fondos cos que se pagou eran "públicos na súa orixe" pero privados ao entregarse.

Marina Castaño, o ex-conselleiro Dositeo Rodríguez, a súa filla Covadonga Rodríguez e Tomás Cavanna foron absoltos pola Audiencia Provincial da Coruña dun delito de malversación de caudais públicos na Fundación Camilo José Cela. A viúva do escritor galego e ex-presidenta da entidade, o ex-membro dos gobernos de Fraga e ex-patrono e a actual subdirectora da entidade estaban acusados de simular o despedimento do director xerente da institución en 2010, Tomás Cavanna, pola que cobrou unha indemnización de 150.000 euros. A denuncia fora presentada polo Ministerio Fiscal, o Estado e a Axencia Tributaria e o fiscal pedía catro anos e medio de prisión e oito de inhabilitación para todos eles. A Audiencia absolve a todos os acusados porque os indicios "non son suficientes para inferir con certeza, máis aló de toda dúbida razoable, que o despedimento fose unha simulación"Malia os indicios, o tribunal considera que "non son suficientes para inferir con certeza, máis aló de toda dúbida razoable, que o despedimento fose unha simulación. Isto é, que tal despido non existiu, que todo foi consecuencia dun acordo ou conivencia entre os acusados para dar ao director xerente un diñeiro sen que houbese razón para isto, posto que tiña a intención de se marchar voluntariamente da Fundación", din os maxistrados. A sentenza considera que a interpretación conxunta dos indicios "non permite considerar que a única inferencia posible sexa a existencia dun despido simulado" e advirte de que esta interpretación "fai plausible unha alternativa, un despedimento real con pago dunha indemnización de 150.000 euros coa que estiveron conformes o Padroado e a Xunta". A Audiencia lembra que para absolver os acusados "non é necesario afirmar que o xerente nunca tivo intención de marchar e foi despedido contra a súa vontade", seno que é suficiente "con que esa alternativa exista e sexa plausible, que o é, polo menos tanto como a das acusacións".Nun auto do pasado xuño, antes da apertura do xuízo oral, a xuíza consideraba que se producira unha malversación de caudais públicos e advertía que desde o ano 2007 máis do 50% dos ingresos da Fundación proviñan de subvencións públicas e que en 2010, cando Tomás Cavanna deixou a Fundación coa indemnización de 150.000 euros, a entidade xa tiña a consideración oficial de Fundación Pública Galega. Xa que logo, considera que os acusados eran funcionarios públicos a efectos penais ao levaren a cabo funcións nunha fundación do sector público e que os cartos implicados na investigación eran caudais públicos, polo que consideraba xustificado abrir xuízo contra eles. O tribunal advirte que os fondos cos que se pagou a indemnización eran "públicos na súa orixe" pero privados no momento no que se entregaron porque se integraron no patrimonio da FundaciónNo entanto, na sentenza, os maxistrados subliñan que os fondos cos que se pagou a indemnización eran "públicos na súa orixe" pero privados no momento no que se entregaron porque se integraron no patrimonio da Fundación, polo que "non podían ser obxecto do delito de malversación". A Consellería de Cultura avalara que a Fundación Cela pagase en 2010 con cartos públicos esta indemnización de 150.000 euros a Tomás Cavanana. O monto dese despido foi comunicado, segundo o relato do tribunal, por Dositeo Rodríguez,que fora conselleiro de Manuel Fraga durante unha década e patrón da fundación, ao daquela secretario xeral de Cultura, Antonio Fernández-Campa e ao daquela secretario xeral da Presidencia, Valeriano Martínez, hoxe conselleiro de Facenda.Posteriormente, a Xunta rescatou a Fundación Cela en plena vaga de recortes. Mentres os orzamentos culturais caeron en picado durante os peores anos da crise, tan só unha partida mantiña unha achega económica idéntica durante varios exercicios e malia as retalladas noutros ámbitos. Alén disto, a institución fora nacionalizada polo Executivo galego en abril de 2012 tras anos de degradación e mala xestión económica, agudizada tras a morte do seu fundador en 2002, ano dende que asumiu o control da entidade a viúva do Nobel, Marina Castaño.No xuízo, as acusacións insistiran en que a Fundación era en maio de 2010, cando se acordou o despedimento, unha fundación pública. Pero os maxistrados matizan agora: "Non é razoable que unha fundación sexa pública un ano, por proceder os seus ingresos maioritariamente de subvencións nese exercicio, e privado ao seguinte, por ter diminuído as subvencións ou terse incrementado os ingresos privados".Fundación "de natureza privada" ata 2012Segundo o tribunal, a Fundación "era de natureza privada cando se creou polo seu fundador e con esa naturaleza seguiu ata que o Consello da Xunta adoptou a decisión de incroporala como entidade publica o 26 de abril de 2012". Xa que logo, e malia o seu funcionamento como ente público e as importantes subvencións, os maxistrados entenden que non foi ata que o Consello rescatou a entidade cando se podía considerar pública.A sentenza considera que a fundación foi privada ata o seu rescate malia que recibía importantes subvencións e que a indemnización por despido foi pagada con cartos públicos "A conclusión é que os fondos cos que se pagou a indemnización a Tomás, públicos na súa orixe, integráronse no patrimonio da Fundación e eran privados no momento no que se entregaron, polo que non podían ser obxecto do delito de malversación", insisten. "Noutro caso, ante as complexidades da cuestións, estaríamos ante un erro invencible sobre un feito constitutivo da infracción criminal que excluiría a responsabilidade criminal", engaden. A descrición que dos feitos realizara a Audiencia en 2016 era clara ao facer alusión á sinatura o 27 de xullo de 2015 dunha adenda entre a Fundación e a Xunta "con posterioridade polo tanto á conciliación, para financiar os gastos de persoal en 2010". O convenio asinado entre Cultura e a fundación "establecía unha subvención para gastos de persoal para 2010 de 154.360 euros (insuficiente para pagar esa indemnización a Tomás Cavanna), a adenda asinada posteriormente incrementou esa cantidade ata 355.000 euros. A Fiscalía xa advertiu de que analizará a sentenza para decidir se presenta ou non recurso nos vindeiros días.


Summary: Incide en que "ante a ausencia dunha regulación expresa que autorice calquera aprazamento" das eleccións galegas, "son os mecanismos propios do Estado de dereito e o consenso das candidaturas concorrentes os que deben orientar as decisións".

A Xunta Electoral manifestou esta quinta feira que "garante", no seo das súas competencias, "o normal desenvolvemento do proceso electoral convocado" para o vindeiro 5 de abril. Así mesmo, incide en que "ante a ausencia dunha regulación expresa que autorice calquera aprazamento" das eleccións galegas, "son os mecanismos propios do Estado de dereito e o consenso das candidaturas concorrentes os que deben orientar as decisións que veñan impostas, se for o caso, polo devir da crise sanitaria". Neste sentido, o presidente da Xunta e candidato á reelección do Partido Popular, Alberto Núñez Feixoo, convocou para a vindeira segunda feira ás representantes de todas as formacións que concorren ao 5-A a unha reunión na que avaliarán o devir da situación a respecto da actual precampaña e da inminente campaña que debería comezar na madrugada do 20 de marzo. O proceso electoral, segundo explica a Xunta Electoral nun comunicado, "debe desenvolverse no pleno exercicio dos dereitos fundamentais garantidos na Constitución e no Estatuto de Autonomía da Galiza para a garantía do exercicio de autogoberno previsto no artigo un do Estatuto de Autonomía". "As medidas de protección da saúde do corpo electoral condicionan o normal funcionamento do sistema e son presuposto para a súa efectividade", salientan. Ademais do principio de seguridade xurídica e responsabilidade, a Xunta Electoral tamén apelou ao principio de interdición da arbitrariedade. Trátase dun precepto constitucional que estima contraria a dereito calquera decisión dos poderes públicos que careza de fundamento suficiente, infrinxa principios aos que deben estar sometidas as potestades públicas, incorra en manifesto erro do feito ou estea adoptada de acordo con razoamentos inaceptables pola súa incoherencia outras opcións máis favorables ou porque conducen a resultados absurdos. Así, a Xunta Electoral, que se reuniu este xoves na sede do Tribunal Superior de Xustiza da Galiza (TSXG), determinou que "se deben coidar a necesaria audiencia e participación de todos os suxeitos afectados". "As consecuencias que poida ter a crise sanitaria sobre a celebración das eleccións deben ser valoradas polos órganos que teñen atribuídas as competencias sobre o normal desenvolvemento do proceso electoral e o seu control coa perspectiva última de garantir a vontade o pobo galego manifestada a través das eleccións", recolle o comunicado.


Summary: A Coordinadora Galega de ONG para o Desenvolvemento pide que se realicen contribucións económicas e non "en especie".

O Concello de Santiago de Compostela pide á cidadanía que non entregue máis produtos nin alimentos con destino a Ucraína porque "non se pode garantir a correcta distribución dos materiais" nin tan sequera "que cheguen a destino", tal e como lles demandou o Fondo Galego de Cooperación e Solidariedade e a AECID (Axencia Española de Cooperación Internacional para o Desenvolvemento). O consistorio municipal, a través dunha nota de prensa, indica que o Fondo comunicoulles que as ONG que xestionan a repartición de axudas no terreo "están colapsadas". Por iso, agradecen "enormemente" as mostras de solidariedade da poboación compostelá, que respondeu "desde o minuto un" coa achega de alimentos e produtos de primeira necesidade, mais destacan que nestes momentos é necesario modificar as formas de colaboración debido ás "dificultades loxísticas" no terreo. Así mesmo, indicaron as vías de canalización de axudas a ONG e organismos internacionais despregados en Ucraína que lles trasladaron desde a Secretaría de Estado de Cooperación Internacional: a Coordinadora Española de ONGD, Cruz Vermella, a Oficina de Coordinación para Asuntos Humanitarios das Nacións Unidas, ACNUR e información da AECID. Contribucións económicas A Coordinadora Galega de ONG para o Desenvolvemento pediu á cidadanía que realicen contribucións económicas e non "en especie". Argumenta que os bens doados en especie na Galiza poden "non ser adecuados" ás necesidades da poboación e á situación humanitaria e loxística en Ucraína. Ademais, indicaron que supoñen custos e dificultades administrativas e loxísticas adicionais como "necesidade de embalaxe, trámites en aduanas ou datas de caducidade", entre outras cousas. A Coordinadora asegurou que resulta "máis práctico" comprar os materiais necesarios sobre o terreo, xa que así "activan a economía e o emprego locais", ou facendo usos de "kits de resposta humanitarios estandarizados". "A adopción de nenos non é unha opción" Igualmente, tiveron que lembrar que a "adopción" de nenos non é unha opción e que o primordial é "atendelos no propio terreo" e " reagrupalos" coas súas familias. Tamén mencionou que a "acollida de persoas refuxiadas" require dunha serie de procesos para garantir que non se vulneran os dereitos das persoas, que reciben a atención legal necesaria e que son conscientes de "onde se dirixen" e "cales van ser as condicións á súa chegada".


Summary: A fronte común proposta pola formación nacionalista arredor da transferencia da AP9 a Galiza, bloqueada por Rajoy, non será posíbel dada a incomparecencia de PP e PSdeG. Pontón pergúntase se non estamos na Galiza perante os primeiros pasos da "coligazón" que se "está a fraguar a nivel do Estado" entre conservadores e socialistas.

A reunión a catro ficou en reunión a dous. Faltaron Feijóo, como estaba previsto, e Leicega, a súa presenza ou non era a incógnita que finalmente se despexou. Si estiveron Ana Pontón, a líder da formación convocante, e Luís Villares, o portavoz do grupo parlamentar de En Marea. Pese á ausencia de Feijóo e Leiceaga, a portavoz nacional do BNG, en declaracións aos meios, dixo que a formación nacionalista continúa coa man tendida a todos os grupos e non dá por amortizada a hipótese da formación dunha "fronte común" en defensa da dignidade do Parlamento da Galiza. O que está en causa é precisamente unha proposición de lei da Cámara galega, promovida polo BNG e aprobada por unanimidade, cuxa tramitación no Congreso está a ser vetada polo Goberno estatal. Madrid alega que a materialización da iniciativa levaría aparellado gastos non orzamentados. O BNG replica que si hai diñeiro, nada menos que 8.000 millóns de euros, para o resgate das auto-estradas radiais de Madrid. E Feijóo que di? Pontón laméntase de que até o de agora o presidente da Xunta non dixese nada, tornado en "estatua de sal". "Como é posíbel que Feijóo a estas alturas non teña respondido?", perguntouse. Pontón referiu que de se consumar definitivamente o veto no Congreso dos Deputados estaríamos perante unha situación que tornaría as galegas e os galegos en "cidadáns de segunda". A portavoz do grupo parlamentar soberanista enfatizou que aínda hai tempo para forzar politicamente unha resolución positiva da Mesa do Congreso e, nese sentido, botou en falta a implicación de Feijóo: se o presidente da Xunta non responde positivamente a esta cuestión é porque ve nela "unha pataca quente que quere esconder". Deslizou tamén unha hipótese a líder do Bloque: talvez o trasfondo deste asunto sexa a intención de voltar a especular coa concesión da AP9 -que no seu día se saldou cunha enorme pelotada ao ser adquirida polo norteamericano Citi Group-. Se esa é a idea, a transferencia a Galiza podería ser un estorbo, argumentou.


Summary: O presidente da Xunta tenta situarse como referencia dun "novo mapa municipal" do Estado e os rexedores sinalan que a unión "se deu por feita" a causa do discurso de Feijóo ante o Parlamento, pero "estamos no inicio".

"O titular é moi bo". O alcalde de Oza dos Ríos, Pablo González, resumía deste xeito o efecto creado en apenas vinte e catro horas polo anuncio, lanzado polo presidente da Xunta no debate de política xeral, do anuncio do seu municipio co lindeiro de Cesuras. Pero a pólvora dialéctica disparada por Alberto Núñez Feijóo no seu discurso ante o Parlamento mollouse vinte e catro horas despois ao saír á palestra os "protagonistas" da operación, o propio alcalde de Oza e o seu homólogo de Cesuras, Julián Lucas. Convocados polo xefe do Goberno no Pazo de Raxoi, escenario das grandes solemnidades do Goberno galego, os rexedores botaron man de realismo para explicar que á súa unidade aínda lle queda moita tea que cortar e polo momento non é máis ca unha "intención", sinala González. Aínda que ambos amosan total disposición a constituír un único municipio, Lucas advirte de que este é "o inicio do proceso", un "primeiro paso" cuxa saída á luz pública se precipitou pola propia intervención do presidente, este martes ante os parlamentarios. "A cousa deuse por feita, pero estamos no inicio", di o alcalde de Oza Fronte á concreción de Feijóo, que no seu discurso deu por feito que a fusión sería "unha realidade neste 2012", os alcaldes arrefrían as expectativas tamén en canto a prazos ou no referido a detalles como o nome do municipio resultante. "Xa o veremos", responden. "A cousa deuse por feita, pero estamos no inicio", insiste o rexedor de Oza ao ser preguntado polo horizonte temporal da unión. Neste contexto, o precipitado do anuncio obsérvase tamén no feito de que en Cesuras a oposición municipal, formada por tres edís do BNG e un do PSdeG, tivo coñecemento da posible fusión na propia mañá deste mércores. "Díxenllelo esta mañá, non sabía que o ían adiantar vostedes", recoñeceu Julián Lucas en resposta aos xornalistas. Inicialmente concibida como unha comparecencia sen preguntas, a solemnidade do acto veu da man do presidente. Nunha intervención na que introduciu un treito en castelán pola presenza das cámaras de televisións de ámbito estatal o xefe do Goberno galego tentou situarse como referencia estatal. A súa intención, afirma, é "trasladar a vontade expresada de forma solemne, diante de toda Galicia e para España" para iniciar a "adaptación da planta municipal de España". "Abrimos dende Galicia o reordenamento dun novo mapa municipal" para adaptar a estrutura dos concellos "do século XIX ao século XXI". Coa mesma terminoloxía na que asentou o seu discurso no debate parlamentario, o verbo máis conxugado polo presidente é "anticipar". O seu Executivo, di, favorece que Cesuras e Oza se "anticipen, con valentía e sen imposicións". Feijóo tenta situarse como referencia do "novo mapa municipal" do Estado Malia á escenografía orientada á pasar á posteridade o propio Feijóo deixa entrever que a fusión non está nin moito menos pechada. Partido da base de que "a maioría dos galegos está a favor das fusións", os alcaldes van ter "todo o apoio da Xunta, con independencia de como resulte" a negociación entre os concellos. Que estean dispostos a iniciar as conversas é, para o titular da Xunta, mostra de que hai "vida intelixente nos concellos e nos políticos locais". Con todo, o líder popular deixa sobre a mesa unha distinción: "esta iniciativa non parte de ningún político, esta iniciativa parte dos alcaldes que conforman os seus municipios".


Agora sei o motivo polo que ti Marina, nom querias utilizar as palavras que puderam sair dos meus dedos para enlaçar-te na longa ringleira que formais todas vós, neste Feminicídio, reconvertido neste sítio, em Santa Companha que nos interpela aló onde imos, para sentir-mo-nos ainda mais ocas de palavras e de ideias suficientes para dar-vos justiça e acougo, e pôr definitivamente o último elo nesta grande cadeia. Nom querias começar a andar porque che faltava ela, Caridad. O 29 de Dezembro o vento soprou para as duas, dumha esquina a outra do país, de Narom a Mos. O seu corpo e o teu. O teu sangue e o dela. O ruído do teu corpo roto e o ruído batendo do coraçom dela, até apagar-se, coma o teu. O 29 de Dezembro fostes duas, a um tempo. O 29 fizestes-vos companheiras. Nos rueiros e caminhos de Narom escoitam-se frases de alivio. A tinta do jornal fala do golpe mitigado na povoaçom ao constatar que ninguém de fora vinhera fazer o mal. Paradoxa! O mal está dentro, e tam enraizado entre nós, que semelha que é menos mal que outros afastados ou alheios. * Caridad Pérez Calderón (Narón) e Marina Rodríguez Barciela (Mos) forom assassinadas o 29 de dezembro de 2015.


Summary: O gabinete estatal aprobou a proposición do Ministerio de Agricultura, Pesca e Alimentación para impulsar unha serie de prácticas que permitan reducir o volume de desperdicios de alimentos, un dos compromisos asinados na Axenda 2030 da Organización das Nacións Unidas.

En 2020, máis de 1.300 millóns de quilogramos de alimentos sen consumir foron ao lixo no Estado español, indican os datos do Ministerio de Agricultura, Pesca e Alimentación, ao tempo que unha de cada catro persoas atópase en risco de exclusión social, vendo limitado o seu acceso á comida, entre outros. A redución á metade do número de alimentos que acaban por tirarse é un dos obxectivos de desenvolvemento sostíbel da Axenda 2030 da Organización das Nacións Unidas, e nesa liña, o Consello de Ministras e Ministros desta segunda feira aprobou o anteproxecto de Lei de prevención das perdas e o desperdicio alimentario, que propón ao Congreso unha diminución destas cifras en todas as fases da cadea alimentaria. Combater o desperdicio é un imperativo ético, sostivo Luis Planas, titular do Ministerio que desenvolveu o texto, que explicou como a norma estabelece unha seria de obrigas. No caso das industrias alimentarias, comercios e empresas de hostalaría e restauración, terán que asinar un convenio con organizacións receptoras de alimentos garantindo a súa trazabilidade, co fin de que poidan usarse para consumo humano. Aqueles produtos que xa non cumpran esta condición deberán ser transformados para manterse na cadea alimentaria, como zumes ou marmeladas no caso das froitas. Por último, cando xa non sexan aptos para consumo, a Lei marca que estes alimentos serán utilizados de subproduto para comida de animais, industria, obtención de compost, biogás ou outro tipo de combustíbel. Para isto, as sociedades da cadea alimentaria contarán con instalacións axeitadas, persoal formado e sistemas de frío para minimizar as perdas. Amais, os comercios de máis de 400 metros cadrados asumirán a obriga de fomentar a venda de alimentos "feos, imperfectos ou pouco estéticos", sinalou Planas, pero que estean en condicións óptimas. No que atinxe á hostalaría e restauración, recolle que terán que ofrecer a posibilidade de levarse en envases aptos reutilizábeis -cos que deberán contar- a comida que non se consumira, informando de xeito visíbel desta posibilidade. O Goberno estatal inviste 522 millóns de euros en investigación A ministra de Ciencia e Investigación, Diana Morant, presentou na rolda de prensa posterior ao Consello de Ministras e Ministros desta segunda feira o acordo polo que se convoca "o conxunto de axudas máis importante para o fomento da investigación científica e técnica" no Estado, salientou, dotado con 412 millóns de euros que xestionará a Axencia Estatal de Investigación. Asemade, puxéronse sobre a mesa outros 110 millóns de euros para contratar 1.100 investigadores predoutorais, que poderán facer a tese doutoral en grupos de investigación das universidades. "A ciencia salva vidas", incidiu Morant, que xustificou na pandemia de Covid-19 a necesidade de continuar investindo, "só o coñecemento pode guiar as mellores decisións en calquera ámbito", sentenciou.


Summary: Besteiro anuncia que o ente provincial aprobará a proposta incluída pola federación veciñal nos orzamentos participativos. Feijóo desdeña o ofrecemento, atribúeo á precampaña e culpa o bipartito de que a unidade funcione só polas mañás.

"A consellería de Sanidade xa non é unha interlocutora válida. Esta proposta é para Feijóo". A Deputación de Lugo vén de asumir a proposta lanzada pola Federación Veciñal Lucense no proceso de elaboración dos orzamentos participativos da institución e disponse a ofrecerlle á Consellería de Sanidade os fondos necesarios para abrir o servizo de hemodinámica do hospital Lucus Augusti tamén en horario de tarde para que así o centro hospitalario lucense poida atender infartos durante as 24 horas, evitando así os traslados de doentes á Coruña. Na mesma semana en que o departamento que dirixe Rocío Mosquera evitou por segunda vez informar o Valedor do Pobo sobre as queixas do colectivo veciñal, que pide dende hai meses os datos de mortalidade por infarto da área sanitaria lucense, o presidente da entidade provincial, José Ramón Gómez Besteiro, anunciou que no vindeiro pleno o grupo socialista impulsará unha moción a través da lle ofrecerá ao Goberno galego "financiar a posta en marcha do servizo de Hemodinámica 24 horas". A iniciativa, resalta, irá dirixida á Presidencia, e non a Sanidade. "Porei en coñecemento de Feijóo o acordado no pleno" e así "rematarán as escusas de mal pagador", sinalou Besteiro nunha comparecencia ante a prensa coa vicepresidenta da Deputación, Lara Méndez, e o presidente da Federación Veciñal, Jesús Vázquez, quen asume "a paternidade da medida" por ser unha das propostas veciñais aos orzamentos. Esta achega económica, a xuízo de Vázquez, sería "un acto de valentía e xustiza" ante "a negativa do Goberno galego" xusto cando se fan "catro anos do compromiso público de Feijóo" para dotar o HULA de "servizos básicos nun prazo de tres meses". "En pouco tempo -augura- virá á provincia a celebrar algún mitin, polo que lle pedimos que pida perdón aos lucenses por castigarnos durante tanto tempo". A iniciativa foi incluída nos orzamentos participativos pola federación veciñal, que insta a Feijóo a "pedir perdón" Ata o pasado ano, resalta o dirixente veciñal, Lugo "nin sequera tiña Hemodinámica" actualmente tena, pero "con horario de oficina". Asemade, resalta, "seguimos sendo a única provincia galega que non conta con radioterapia e medicina nuclear". "Non telas é un capricho e un castigo institucional", critica Vázquez, polo que, reitera, a plataforma cidadá non vai "parar ata ter todos os servizos". Ese é o motivo, di, polo que van repartir 10.000 bandeirolas e camisolas vermellas nunha nova acción de protesta. Feijóo desdeña a medida e cuestiona os datos Esta medida, di Besteiro, chega "por compromiso coa veciñanza" pero tamén polos "reveladores datos do INE sobre mortalidade e as indubidables valoracións dos expertos". Os datos máis recentes, resalta, indican que "a mortalidade por infarto agudo de miocardio en Lugo duplica a media estatal". "Non son datos da Deputación, son do INE", salienta Besteiro, quen insta a reparar tamén en que "en Pontevedra, onde o servizo é ininterrompido, prodúcense 33 mortes por cada 100.000 habitantes" e en Lugo esta cifra ascende ata as 76. Feijóo asegura que "en Pontevedra ten o mesmo horario que en Lugo", pero os datos son provinciais e inclúen tamén a Vigo Os datos ofrecidos por Besteiro foron, precisamente, aos que Feijóo se aferrou horas despois para desdeñar a súa proposta. "Parece ser que din que unha das razóns polas que propón abrir pola mañá é porque en Pontevedra hai menos casos", sintetizou o presidente ao remate da reunión do Consello da Xunta, para acto seguido sentenciar que "en Pontevedra [o servizo de hemodinámica] ten o mesmo horario que en Lugo e en Ourense", só pola mañá. Feijóo obvia, non obstante, que os datos non se refiren ás cidades, senón ás provincias, e que na provincia de Pontevedra se ubica o servizo de hemodinámica de Vigo, que si atende casos as 24 horas. Non en van, é alí onde son derivados os pacientes de Ourense. Alén da cuestión horaria o titular do Goberno galego atribúe a proposta de Besteiro ao "período electoral municipal" e, asemade, culpa "a conselleira socialista en anteriores lexislaturas", en referencia á titular de Sanidade do bipartito, María José Rubio, de que a hemodinámica funcione en Lugo só polas mañás. "A conselleira socialista abriu unha sala en Ourense e lla negou a Lugo, e en Ourense a puxo en xornada de mañá e ningún socialista plantexaba que abrise as 24 horas; me sorprende que o que fan eles para Ourense sexa correcto e se a poñemos en Lugo non sexa correcto", reprocha.